Forslag til RÅDETS FORORDNING om forlængelse indtil 31. december 2005 af gyldigheden af forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004 og om ændring af nævnte forordning

(forelagt af Kommissionen)

BEGRUNDELSE

1. Som led i de retningslinjer, der blev vedtaget i juni 1994 for perioden 1995-2004 vedtog Fællesskabet i slutningen af 2001 forordning (EF) nr. 2501/2001 om anvendelse af et arrangement med generelle toldpræferencer (GSP) for perioden 1. januar 2002 til 31. december 2004. På det tidspunkt udløber GSP i to henseender: dels de tiårige retningslinjer, der gælder for perioden 1995-2004, dels den sidste gennemførelsesforordning for perioden 2002 til 2004.

2. Retningslinjerne for den nye tiårsperiode og den første gennemførelsesforordning for disse nye retningslinjer bør træde i kraft den 1. januar 2005. Hvis denne tidsplan skal overholdes, er det nødvendigt, at Kommissionen forelægger sit forordningsforslag nu i 2003, så det kan blive vedtaget senest i 2004. Omstændighederne omkring GSP fastsættes imidlertid af WTO. I det omfang den multilaterale forhandlingsrunde, der blev indledt i Doha i november 2001, ikke bliver afsluttet inden for frister, som er forenelige med den pågældende tidsplan, foreslås det, at man udsætter vedtagelsen af de tiårige retningslinjer til et senere tidspunkt og simpelthen forlænger gyldigheden af den nuværende forordning (EF) nr. 2501/2001 for en periode på et år, dvs. for 2005.

3. Denne forlængelse bør foretages under forbehold af en række ændringer af GSP. Ændringerne må dog være forenelige med de tiårige retningslinjer fra 1994. Der er tale om følgende:

- fastholdelse af udbudsniveauet

- differentiering mellem følsomme og ikke-følsomme varer og modulering af den dermed forbundne tarifering

- stabilitet og forudsigelighed ved fastlæggelse af flerårige gennemførelsesforordninger

- årlig justering af udbuddet ved graduering (udelukkelse af lande/sektorer, hvis konkurrencedygtighed ikke længere nødvendiggør tildeling af præferencer, genindføjelse i det modsatte tilfælde)

- udelukkelse fra GSP af lande med et højt udviklingsniveau, suspension af GSP i tilfælde af svig eller illoyal social og kommerciel praksis

- opretholdelse inden for WTO's rammer af sociale og miljømæssige incitamenter, en særlig ansporende ordning til bekæmpelse af produktion af og handel med narkotika, en særlig ordning for mindst udviklede lande.

4. Den vigtigste ændring, der foreslås, vedrører den årlige justering af udbuddet ved graduering. Gradueringsordningen vedrørende lande/sektorer har eksisteret siden 1996. Den blev dog først anvendt for første gang i 2003 på årlig basis. Erfaringerne har vist, at det kan være nødvendigt ikke at anvende graduering på de mindste lande, men koncentrere den på de største begunstigede lande.

5. Følgelig kan gradueringsmekanismen ændres, således at det på en ikke diskriminerende måde bliver muligt at udelukke alle begunstigede lande, som tegner sig for under 1 % af importen af varer, der er omfattet af GSP. I praksis vil dette give mulighed for at koncentrere virkningerne af gradueringen om de vigtigste lande, der er begunstiget med GSP, idet et dusin af disse lande tegner sig for den væsentlige del af handelsmængden under GSP [1]. Den nye mekanisme foregriber ikke spørgsmålet om, hvorvidt det vil være nødvendigt med nye ændringer inden for rammerne af den nye GSP-ordning, hvor sigtet vil være at begrænse præferencerne til de mest sårbare lande. Denne koncentration af gradueringen på de største GSP-lande udgør en tilbagevenden til selve principperne for graduering som angivet i retningslinjerne fra 1994. Efter disse retningslinjer blev det fastslået, at de største begunstigede lande indtog denne privilegerede plads i GSP-samfundet delvis på bekostning af lande, som kunne have brug for at være omfattet af de pågældende fordele.

[1] De seneste foreliggende statistikker giver mulighed for at opstille følgende liste over "graduable" lande i det kommende regnskabsår (1. januar 2006 eller 1. januar 2005, hvis der bliver truffet beslutning om fremskyndet anvendelse af denne nye klausul): Kina, Rusland, Indien, Thailand, Indonesien, Malaysia, Brasilien, Pakistan, Saudi-Arabien, Filippinerne og Vietnam. De begunstigede lande, der især vil blive berørt af denne ændring (lande, der er blevet "ikke-graduable") vil være: alle "narkotikalande" (bortset fra Pakistan), Argentina (som i 2005 ikke længere vil være omfattet af den "krise"-klausul, der indførtes i 2003), Sri Lanka, Iran og Kuwait.

6. Den anden væsentlige ændring vedrører betingelserne for tildeling af den særlige ansporende ordning til beskyttelse af arbejdstagernes rettigheder. Erfaringerne med de anmodninger, der er forelagt af visse begunstigede lande, har vist, at udviklingslandene på grund af deres særlige forhold står over for særlige hindringer i forbindelse med integreringen og anvendelsen af internationalt anerkendte sociale standarder (ILO). Det er således nødvendigt at styrke incitamentet i denne ordning, som vil kunne blive indrømmet midlertidigt på betingelse af en vurdering af de fremskridt, der er gjort af de begunstigede lande, der vil være godt på vej til at integrere disse standarder i deres lovgivning og anvende dem i praksis.

7. Der foreslås også andre ændringer: man bør således gå bort fra den årlige offentliggørelse i EUT af en meddelelse angående den årlige graduering, der er under udarbejdelse. Der er tale om en oplysning, men meddelelsen tilfører også et element af usikkerhed og forvirring, idet offentliggørelsen vedrører lande/sektorer, som ikke nødvendigvis vil være dem, der vil blive "gradueret" (eller "afgradueret"), når Kommissionens endelig beslutning vil blive vedtaget på grundlag af statistikker for de seneste tre år, der er til rådighed.

På samme måde bør den evaluering af "narkotikaordningen", som først var fastlagt til GSP's sidste anvendelsesår (dvs. 2004), udsættes til det nye sidste anvendelsesår for ordningen, nemlig 2005 som følge af nærværende forordning.

2003/0259 (ACC)

Forslag til RÅDETS FORORDNING om forlængelse indtil 31. december 2005 af gyldigheden af forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004 og om ændring af nævnte forordning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [2],

[2] EFT C [...] af [...], s. [...].

under henvisning til udtalelse fra Europa-Parlamentet [3],

[3] EFT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [4], og

[4] EFT C [...] af [...], s. [...].

ud fra følgende betragtninger:

(1) Siden 1971 har Fællesskabet indrømmet udviklingslande handelspræferencer inden for rammerne af arrangementet med generelle toldpræferencer.

(2) Fællesskabets fælles handelspolitik skal være forenelig med og konsolidere udviklingspolitikkens mål, især udryddelse af fattigdom og fremme af en bæredygtig udvikling i udviklingslandene.

(3) De multilaterale handelsforhandlinger, der blev iværksat efter Verdenshandelsorganisationens fjerde ministerkonference i Doha i november 2001, er endnu ikke afsluttet. Det er derfor for tidligt at fastlægge retningslinjerne for anvendelsen af arrangementet for perioden fra 2005 til 2014, hvilket berettiger en videreførelse af det nuværende arrangement for yderligere et år i overensstemmelse med retningslinjerne i Kommissionens meddelelse til Rådet af 1. juni 1994 [5].

[5] KOM(1994) 212 endelig.

(4) Erfaringerne med anvendelsen af Rådets forordning (EF) nr. 2501/2001 [6] har vist, at det er nødvendigt at ændre visse af forordningens bestemmelser.

[6] EFT L 346 af 31.12.2001, s. 1. Forordning senest ændret ved Kommissionens forordning (EF) nr. 1686/2003 (EUT L 240 af 26.9.2003, s. 8).

(5) I april 2003 forpligtede Rådet og Kommissionen sig til at undersøge en eventuel ændring af den årlige mekanisme vedrørende udelukkelse af begunstigede lande/sektorer af grunde, der er forbundet med deres udviklingsniveau (graduering), hvilket berettiger en ændring af de relevante bestemmelser i forordning (EF) nr. 2501/2001. Derfor er det nødvendigt at ændre artikel 12 for at undgå alle negative følger for begunstigede lande med en lille handelsmængde under GSP, hvilket gør dem sårbare over for enhver ændring af toldpræferencerne.

(6) For at tage hensyn til de særlige forhold i de udviklingslande, der er omfattet af generelle toldpræferencer, bør den særlige ansporende ordning til beskyttelse af arbejdstagernes rettigheder styrkes, således at den tilskynder til gradvis integrering af standarderne i erklæringen fra Den Internationale Arbejdsorganisation (ILO).

(7) Forordning (EF) nr. 2501/2001 bør ændres som følge heraf -

UDSTEDT FØLGENDE FORORDNING:

Artikel 1

I forordning (EF) nr. 2501/2001 foretages følgende ændringer:

(1) I artikel 1, stk. 1, erstattes ordene "og 2004" med ordene "2004 og 2005".

(2) I artikel 6, litra a), erstattes ordet "toldkontingenter" med udtrykket "toldkontingenter, der er vedtaget inden for rammerne af traktatens artikel 26 eller bilag 7 til forordning (EØF) nr. 2658/87".

(3) Artikel 12 ændres således:

a) stk. 3 affattes således:

"3. På grundlag af de seneste data, der er tilgængelige den 1. september hvert år, fastlægger Kommissionen, hvilke sektorer der opfylder betingelserne i stk. 1 og 2. Bestemmelserne i stk. 1 og 2 gælder dog ikke for begunstigede lande, hvis import til Fællesskabet i mindst et af de tre år, der er omhandlet i stk. 1 og 2, udgør under 1% af Fællesskabets samlede import af varer, der er omfattet af Fællesskabets præferenceordning. På samme måde genetableres de toldpræferencer, der er blevet ophævet i overensstemmelse med kolonne D i bilag I."

b) stk. 4 udgår.

(4) Artikel 14, stk. 2, affattes således:

"2. De særlige ansporende ordninger til beskyttelse af arbejdstagernes rettigheder kan indrømmes et land:

a) hvis nationale retsforskrifter indbefatter indholdet af standarderne i ILO-konvention nr. 29 og nr. 105 om tvangsarbejde, nr. 87 og nr. 98 om foreningsfrihed og retten til kollektive forhandlinger, nr. 100 og nr. 111 om forbud mod forskelsbehandling med hensyn til beskæftigelse og erhverv og nr. 138 og nr. 182 om børnearbejde, og som anvender disse forskrifter effektivt, eller

b) som i væsentligt omfang gradvis er gået i gang med at indføje og anvende de vigtigste af disse standarder.

I det i litra b) omhandlede tilfælde kan ordningen indrømmes for en begrænset periode, idet en videreførelse af ordningen er betinget af, at det pågældende begunstigede land kan berettige, at der er gjort fremskridt på området. Vurderingen af sådanne fremskridt foretages efter bestemmelserne i "aftalememorandummet", som skal godkendes af det begunstigede lands myndigheder."

(5) I artikel 25, stk. 4, erstattes årstallet 2004 med "2005".

(6) I artikel 41, stk. 2, erstattes årstallet 2004 med "2005".

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

[...]

FINANSIERINGSOVERSIGT // [...]

// Dato: 9. oktober 2003

1. // FORANSTALTNINGENS BETEGNELSE:

Forslag til Rådets forordning om forlængelse indtil 31. december 2005 af gyldigheden af Rådets forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004 (GSP) og om ændring af nævnte forordning

2. // RETSGRUNDLAG:

Traktatens artikel 133

3. // FORMÅL:

Formålet med dette forslag er at videreføre den nuværende GSP-ordning, der gælder for perioden 2002 - 2004, for et år i afventning af at Doha-dagsordenen for udvikling bliver afsluttet.

BEMÆRKNINGER

Denne forordning medfører ingen nye udgifter for Fællesskabets budget. Den kan dog medføre mindskede toldindtægter.

I 2002, det sidste kendte år, beløb den import til Fællesskabet, som er omfattet af præferencer, sig til 52,503 mia. EUR. Den gennemsnitlige præferencemargen (vejet med handelsmængden) var på 4,31 procentpoint. Indtægtstabet beløb sig således til 2,262 mia. EUR på årsbasis.

Den pågældende projekt er en videreførelse for året 2005 af den nuværende forordning (Rådets forordning (EF) nr. 2501/2001), der gælder fra 2002 til 2004. På dette grundlag er det således muligt at overveje opretholdelse af indtægtstabet på dette maksimale årlige niveau, dvs. 2,262 mia. EUR for 2005. Anvendelsen af det nye stk. 3 i artikel 12 vil kun give anledning til en forhøjelse på 0,146 mia. EUR af dette indtægtstab.

Den eneste forudsigelige justering af dette indtægtstab vil kun kunne foretages i nedadgående retning, i det omfang udhulingen af tolden regelmæssigt tager til og således udelukker de varer fra GSP, som ikke længere er toldpligtige (eksempel: ophævelse af tolden på elektroniske industrivarer i slutningen af 1990'erne som følge af en afgørelse truffet på WTO's ministerkonference i Singapore i 1996). Det er dog ikke muligt på nuværende tidspunkt at fastlægge, hvilken justering der vil følge af den told, der gælder i 2005, ved anvendelse af de satser, der i øjeblikket er til forhandling (Doha-dagsordenen for udvikling).